S-371/2016

Mál þetta, sem dómtekið var 30. síðasta mánaðar, var höfðað með ákæru útgefinni af lögreglustjóranum á höfuðborgarsvæðinu 4. október síðastliðinn, á hendur H-kk-þgf Ó-kk-þgf, kt. 000000-0000, nú til heimilis að Hafnarstræti 14 á Flateyri, „fyrir eftirtalin brot:

1. Umferðar- og fíkniefnalagabrot, með því að hafa laugardaginn 2. apríl 2016 ekið bifreiðinni [...] án þess að hafa ökuskírteini meðferðis og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 165 ng/ml, MDMA 165 ng/ml, metamfetamín 195 ng/ml og tetrahýdrókannabínól 2,7 ng/ml) vestur Sæbraut í Reykjavík, frá Snorrabraut, þar sem lögregla stöðvaði aksturinn og að hafa haft í vörslum sínum 0,95 g af amfetamíni, 0,14 g af MDMA og 0,03 g af kókaíni, sem lögreglumenn fundu við öryggisleit á ákærða.

[...]

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Umferðarlagabrot, með því að hafa mánudaginn 30. maí 2016 ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 105 ng/ml, kókaín 20 ng/ml, MDMA 200 ng/ml og tetrahýdrókannabínól 4,1 ng/ml) um Stekkjarbakka í Reykjavík, við Reykjanesbraut, þar sem lögregla stöðvaði aksturinn.

[...]

Telst brot þetta varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 með áorðnum breytingum.

3. Umferðar- og fíkniefnalagabrot, með því að hafa föstudaginn 3. júní 2016 ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 335 ng/ml, MDMA 140 ng/ml og tetrahýdrókannabínól 2,9 ng/ml) um Reykjaveg í Reykjavík, til móts við Laugardalsvöll, þar sem lögregla stöðvaði aksturinn og að hafa haft í vörslum sínum 2,20 g af amfetamíni, 0,10 g af MDMA, 24,21 g af maríhúana og 0,55 g af tóbaksblönduðu kannabisefni, sem ákærði framvísaði við afskipti lögreglu og lögregla fann við leit í bifreiðinni [...].

[...]

Telst brot þetta varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 með áorðnum breytingum og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

4. Fimmtudaginn 14. júlí 2016 ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 90 ng/ml, MDMA 245 ng/ml og tetrahýdrókannabínól 0,7 ng/ml) vestur Þórsárdalsveg í Skeiða- og Gnúpverjahreppi, við Ásólfsstaði, þar sem lögregla stöðvaði aksturinn.

[...]

Telst brot þetta varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 með áorðnum breytingum.

5. Laugardaginn 23. júlí 2016 ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 315 ng/ml, MDMA 495 ng/ml og tetrahýdrókannabínól 1,2 ng/ml) suður Seljaskóga í Reykjavík, við Seljabraut, þar sem akstri lauk með árekstri.

[...]

Telst brot þetta varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Krafist er upptöku á 3,15 g af amfetamíni, 0,24 g af MDMA, 0,03 g af kókaíni, 24,21 g af maríhúana og 0,55 g af tóbaksblönduðu kannabisefni,sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Um málsatvik er skírskotað til framangreindrar ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og skipuðum verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga. Á meðal þess sem fram kom í máli verjandans var að ákærði hafi nú snúið högum sínum til betri vegar og stundaði vinnu. Fyrir liggur að ákærði hefur í kjölfar brota sinna leitað sér aðstoðar við fíknivanda sínum.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt sakavottorði ákærða hefur hann þrívegis gengist undir refsingu. Hann samþykkti greiðslu 230.000 króna sektar og átján mánaða sviptingu ökuréttar með sátt hjá lögreglustjóra 9. nóvember 2012, fyrir að aka undir áhrifum áfengis og ávana- og fíkniefna. Með annarri slíkri sátt 6. febrúar 2013 samþykkti hann greiðslu 140.000 króna sektar og sex mánaða sviptingu ökuréttar, fyrir akstur undir áhrifum ávana- og fíkniefna, en það brot framdi hann 27. september 2012, eða fyrir þann tíma að hann samdi við lögreglustjóra 9. nóvember það ár, líkt og að framan greinir. Loks samþykkti hann greiðslu 200.000 króna sektar með lögreglustjórasátt 15. júní á þessu ári, fyrir brot gegn lögum um ávana- og fíkniefni.

Ákærði framdi brotin í fyrstu þremur ákæruliðunum í máli þessu áður en hann gerði framangreinda sátt hjá lögreglustjóra 15. júní síðastliðinn og ber því að gera honum hegningarauka við þá sátt að því er þau brot varðar, sbr. 78. gr. almennra hegningarlaga nr. 19/1940. Brotin í tveimur síðustu ákæruliðunum í máli þessu framdi hann hins vegar eftir þann tíma. Samkvæmt þessu og að öðru framangreindu virtu og með hliðsjón af 77. gr. sömu laga, þykir refsing ákærða hæfilega ákveðin fangelsi í þrjátíu daga, en rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. þeirra laga. Á grundvelli 4. mgr. 77. gr. sömu laga, skal hann jafnframt greiða 295.000 krónur í sekt til ríkissjóðs, innan fjögurra vikna frá birtingu þessa dóms, en sæta ella fangelsi í tuttugu daga.

Með vísan til framangreinds og 1. og 6. mgr. 102. gr. umferðarlaga nr. 50/1987, verður ákærði jafnframt sviptur ökurétti í fimm ár frá birtingu dóms þessa að telja.

Ákærði hefur fallist á kröfu ákæruvalds um upptöku fíkniefna eins og henni er lýst í ákæru. Á grundvelli 6. mgr. 5. gr. laga um ávana- og fíkniefni nr. 65/1974, skal ákærði sæta upptöku á þar tilgreindum fíkniefnum, sem hald var lagt á, eins og nánar greinir í dómsorði.

Á grundvelli 1. mgr. 218. gr. laga nr. 88/2008, er ákærði dæmdur til greiðslu sakarkostnaðar málsins. Skipaður verjandi hans afsalaði sér þóknun vegna starfa sinna á dómþingi 30. síðasta mánaðar, sbr. 1. mgr. 38. gr. laga nr. 88/2008 og kemur því ekki til greiðslu sakarkostnaðar vegna starfa verjandans við meðferð málsins. Með vísan til framlagðs yfirlits um sakarkostnað og með stoð í öðrum gögnum málsins ber ákærða að greiða samanlagt 827.915 krónur í sakarkostnað, sem er tilkominn vegna rannsóknar málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, H-kk-nf Ó-kk-nf, sæti fangelsi í þrjátíu daga, en fresta skal fullnustu refsingar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði skal jafnframt greiða 295.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í tuttugu daga.

Ákærði er sviptur ökurétti í fimm ár frá birtingu þessa dóms að telja.

Ákærði sæti upptöku á 3,15 g af amfetamíni, 0,24 g af MDMA, 0,03 g af kókaíni, 24,21 g af maríhúana og 0,55 g af tóbaksblönduðu kannabisefni, sem hald var lagt á.

Ákærði greiði 827.915 krónur í sakarkostnað.

H-kk-nf Þ-kk-nf